送燕明仲歸常熟
作者：李鼐
朝代：宋

paragraphs: 東南江海郡，瘴霧腥蛟螭。
土俗異鄉縣，客子懷歸思。
歸思何從返，遠道傷百危。
干戈久未定，一水分華夷。
壯士爭挽强，覓爵唾手期。
而我癡絕甚，尚復事毛錐。
三年行在所，短褐風霜欺。
生理寄茅棟，不飽藿與藜。
苦辛攻積憂，欲語聽者誰。
頼有燕公子，好事頗見奇。
鄰墻肯相過，情話肝膽披。
君才駃騠駿，不受塵埃覊。
驤首志千里，蹲踏風雲垂。
乃翁名世將，先朝補邦基。
殊勳鼎彜在，勁節不少虧。
後昆德澤盛，衮衮固未衰。